羅馬鬥利華古遜 變意德助攻王大戰
2024年05月01日 21:01
東網電視
更多新聞短片
保羅戴巴拿(左)及阿歷斯基莫度(右)傳球能力出色。(Getty Images)
羅馬同利華古遜將於周五(3日)凌晨歐霸盃4強首回合交鋒，今場成為雙方助攻王大戰，羅馬前鋒保羅戴巴拿、利華古遜左翼衞阿歷斯基莫度，分別屬於今季意甲、德甲助攻榜一哥，兩人傳球能力成為勝負一大關鍵因素。
保羅戴巴拿今季意甲有13球進帳，作為前鋒入波數字唔算多，但貢獻9次助攻，屬於意甲之冠。呢位30歲阿根廷國腳隨住年齡增長，加上經常受傷，所以減少衝鋒陷陣，轉型為隊友鋪橋搭路，尤其是開角球非常精準，成為羅馬入波重要殺着。
至於阿歷斯基莫度名氣雖然唔及保羅戴巴拿，但傳球能力更出色，今季德甲有13次助攻及入9球，成為OPTA自2004/05年球季有統計以來，單季聯賽最多助攻嘅利華古遜球員，佢今屆歐霸盃亦有3次助攻。
呢位28歲「帶刀侍衞」大器晚成，上年11月先至晉身西班牙大國腳，首次上陣對塞浦路斯，立即貢獻助攻，可見其創造入球能力極佳。值得一提，阿歷斯基莫度上年夏天以自由身離隊賓菲加後，利華古遜免轉會費簽入佢，真係執到寶。